Καστανόσουπα
Ο συνδυασμός ψητών και βραστών κάστανων δίνει πολύ ενδιαφέρουσα γεύση στη σούπα. Αξίζει να τη σερβίρουμε με ολόκληρα τα υλικά της, όπως είναι στην κατσαρόλα, και όχι περαστή.
500 γρ. κάστανα με τη φλούδα τους, 50 γρ. βούτυρο αγελάδας, 1 καρότο, σε φέτες, 1 πράσο σε μέτριες ροδέλες, 1 κλωνάρι σέλερι, σε λεπτές φέτες, 70 ml μπράντι, 1.500 ml ζωμός κοτόπουλου, αλάτι, φρεσκοτριμμένο πιπέρι, λίγη κανέλα, λίγο τριμμένο γαρίφαλο, 4 κουτ. σούπας γιαούρτι στραγγιστό, κορφούλες από μυρώνια (προαιρετικά)
Για να ετοιμάσουμε την καστανόσουπα προθερμαίνουμε τον φούρνο στους 200°C.Με ένα κοφτερό μαχαιράκι κάνουμε μια χιαστί χαρακιά στη φλούδα κάθε κάστανου στη  βαθουλωτή πλευρά τους.Βάζουμε τα μισά σε ένα ταψάκι, με τη χαρακιά προς τα πάνω, και φουρνίζουμε.Ψήνουμε για 20 λεπτά, μέχρι να  σκάσει η φλούδα τους στις χαρακιές.Παράλληλα βάζουμε τα υπόλοιπα κάστανα σε μια κατσαρόλα προσθέτουμε νερό που να τα καλύψει καλά και βράζουμε σε μέτρια φωτιά για 20-30 λεπτά, μέχρι να μισομαλακώσουν.Στραγγίζουμε τα βρασμένα κάστανα και ξεφουρνίζουμε τα ψημένα.Μόλις κρυώσουν όλα τόσο ώστε να μπορούμε να τα πιάσουμε  αλλά να είναι ακόμη αρκετά ζεστά, τα ξεφλουδίζουμε προσεκτικά από τη χοντρή εξωτερική  φλούδα και από τη λεπτή εσωτερική.Σπάμε όλα τα κάστανα σε μέτρια κομμάτια.Στην κατσαρόλα όπου βράσαμε τα κάστανα, καθαρή και στεγνή, ζεσταίνουμε το βούτυρο σε μέτρια φωτιά και σοτάρουμε τα κάστανα για 2-3 λεπτά, μέχρι να σκορπίσουν ωραίο άρωμα.Προσθέτουμε το καρότο, το πράσο και το σέλερι και σοτάρουμε για άλλα 3 λεπτά, μέχρι να  μαλακώσουν τα λαχανικά και να ροδίσουν απαλά τα κάστανα.Ρίχνουμε το μπράντι, αφήνουμε  1-2 λεπτά να εξατμιστεί το αλκοόλ και ρίχνουμε τον ζωμό, (ζεστό) αλάτι και πιπέρι.Αφήνουμε να πάρει μία βράση, χαμηλώνουμε τη φωτιά και σιγοβράζουμε για περίπου 30 λεπτά, μέχρι να μαλακώσουν κάστανα και λαχανικά.Αν θέλουμε, πολτοποιούμε τη σούπα μέσα  στην κατσαρόλα με ραβδομπλέντερ ή σε δόσεις στον πολυκόφτη.Μοιράζουμε τη σούπα  σε πιάτα και ρίχνουμε σε κάθε μερίδα από λίγο  κανελογαρίφαλο, πιπέρι, τα μυρώνια (προαιρετικά) και από 1 κουτ. σούπας γιαούρτι.
Βούτυρο,Κάστανα,Λαχανικά